পাহাড়ে নতুন উত্তেজনা তৈরি করল নয়া রাজনীতির আবহ। বৃহস্পতিবার মারমুখী বিনয় তামাঙ্গ অনুগামীদের হাতে নিগৃহীত হন বিজেপির রাজ্য সভাপতি দিলীপ ঘোষ ও আরও কয়েকজন নেতা। এবার মারের বদলে মার নয়, অন্য ছক নিল বিজেপি। আর তাতে বড় চাপে পড়তে পারে রাজ্যের শাসক দল তৃণমূল কংগ্রেস।
বিজেপি সূত্রে খবর, কেন্দ্রীয় সরকারের পাশাপাশি বিজেপির কেন্দ্রীয় নেতৃত্ব যৌথ ভাবে চাপ তৈরি করবে। একদিকে স্বরাষ্ট্র মন্ত্রক রাজ্যের কাছে পূর্ণাঙ্গ রিপোর্ট তলব করতে চলেছে। অন্য দিকে, বিজেপির দুই শীর্ষস্তরের নেতা তথা কেন্দ্রীয় মন্ত্রী শীঘ্রই পাহাড়ে আসছেন। কোন কোন মন্ত্রী আসবেন তা এখনও স্পষ্ট না হলেও বিজেপির কেন্দ্রীয় নেতৃত্ব যে বিষয়টিকে নরম চোখে দেখছে না তা স্পষ্ট।
এদিন দিলীপ ঘোষ এই প্রসঙ্গে বলেন, ‘‘কেন্দ্রীয় নেতারা কী করবেন, কেন্দ্রীয় সরকার কী পদক্ষেপ করবে তা নিয়ে আমি চিন্তিত নই। তাঁরা যা ভাল বুঝবেন করবেন। তবে আমি এর শেষ দেখে ছাড়ব। আপাতত পাহাড়েই থাকছি।’’
এদিনের নিগ্রহ সম্পর্কে দিলীপ এবেলা.ইন-কে বলেন, ‘‘আমার উপরেই আক্রমণ হয়েছিল। আর আমাকে বাঁচাতে গিয়েই আমার কর্মী, নেতারা রক্ত ঝরিয়েছেন। আমি পাহাড়ে থেকে এর শেষ দেখে ছাড়ব। আমার সভায় আসা মহিলাদেরও পুলিশ গ্রেফতার করছে, হেনস্থা করছে। অথচ দোষীদের ধরছে না। এটা হতে পারে না। পাহাড় নিয়ে অনেক রাজনীতি করেছেন মমতা বন্দ্যোপাধ্যায়। এবার দিলীপ ঘোষ দেখিয়ে দেবে পুলিশ, প্রশাসনকে দলীয় কাজে ব্যবহার করার ফল।’’
এদিন সদ্য তৃণমূল কংগ্রেস থেকে বিদায় নেওয়া সাংসদ মুকুল রায়ও দিলীপ ঘোষকে ফোন করেন। কুশল সংবাদ নেওয়া ছাড়াও দিলীপকে সাবধানে থাকার পরামর্শ দেন তিনি। অন্য দিকে, দলের সর্বভারতীয় সভাপতি অমিত শাহ ছাড়াও বিভিন্ন কেন্দ্রীয় মন্ত্রীর সঙ্গে তাঁর কথা হয়েছে। ফোন করেছিলেন রাজ্যপাল কেশরীনাথ ত্রিপাঠী।
বৃহস্পতিবার রাজ্য সভাপতিকে নিগ্রহের প্রতিবাদে কলকাতা-সহ রাজ্যের বিভিন্ন জায়গায় বিক্ষোভ দেখিয়েছে বিজেপি। দিলীপের বিধানসভা কেন্দ্র খড়্গপুর সদরে দীর্ঘ সময় ধরে পথ অবরোধ চলে। শুক্রবারও রাজ্য অচল করতে চায় বিজেপি। দিলীপ ঘোষের নির্দেশে শুক্রবার রাজ্যজুড়ে বিক্ষোভে নামছে বিজেপি। কলকাতা-সহ রাজ্যের সর্বত্র বিক্ষোভ, পথ অবরোধ কর্মসূচি নিয়েছে রাজ্য বিজেপি। সব মিলিয়ে একটা বিষয় স্পষ্ট যে, আপাতত পাহাড় রাজনীতির দখল নিতে চাওয়াই বিজেপির লক্ষ্য।
বিক্ষোভের মুখে পড়ে মাস কয়েক আগেই পাহাড়ে খারাপ অভিজ্ঞতা হয়েছে মুখ্যমন্ত্রী মমতা বন্দ্যোপাধ্যায়ের। এর পরে বিমল গুরুঙ্গের ডাকে পাহাড় বন‌্ধ এবং শেষে বিনয়া তামাঙ্গকে হাতিয়ার করে পাহাড়ে শান্তি ফেরানোর উদ্যোগ নিয়েছে রাজ্য সরকার। বিমল গুরুঙ্গকে গ্রেফতার করার তোড়জোড়ের মধ্যেই নতুন করে পাহাড় উত্তেজিত হল। পাহাড়ে নিজেদের সাংসদ থাকা সত্বেও দার্জিলিং রাজনীতিতে কোণঠাসাই ছিল বিজেপি। এবার সেই রাজনীতির রাশ ফিরে পেতে মরিয়া বিজেপি। আপাতত তাই দার্জিলিংয়েই ঘাঁটি গাড়ছেন দিলীপ ঘোষ। এদিনের কর্মসূচির পরে শুক্রবার সিকিম ও শনিবার রায়গঞ্জে যাওয়ার কথা ছিল দিলীপের। কিন্তু নিগ্রহকাণ্ডের পরে আপাতত পাহাড়ে থেকেই শাসকদলের উপরে চাপ বাড়ানোর কৌশল নিয়েছেন বিজেপির রাজ্য সভাপতি।
এই পরিস্থিতিতে অমিত শাহ যদি কেন্দ্রীয় মন্ত্রীদের পাঠান তবে সেই সঙ্গে কেন্দ্রীয় বাহিনীও ঢুকবে পাহাড়ে। আর তা নিয়ে নতুন করে তৃণমূল কংগ্রেস-বিজেপি সংঘাতও অনিবার্য। সব মিলিয়ে সদ্য স্বাভাবিক হতে চলা পাহাড়ে নতুন করে রাজনৈতিক উত্তাপ ছড়ানোর আশঙ্কা। এত দিন কেন্দ্রীয় সরকার পাহাড় নিয়ে রাজ্য সরকারের কোর্টেই বল ঠেলেছে। কলকাতায় এসে অমিত শাহ বলেন, ‘‘এটা রাজ্য সরকারের কাজ। সমাধান না করতে পারলে পদত্যাগ করুন মুখ্যমন্ত্রী।’’ কিন্তু নিগ্রহ কাণ্ডের পরে পাহাড় নিয়ে কেন্দ্র যে আর চুপ করে থাকবে না তা স্পষ্ট। বিজেপি সূত্রের বক্তব্য, পাহাড়ে শান্তি প্রতিষ্ঠার জন্যই এবার কেন্দ্রীয় মন্ত্রীদের যাওয়াটা দরকার হয়ে পড়েছে বলে মনে করছে দল। একটি রাজনৈতিক দলের শীর্ষ পদাধিকারী তথা রাজ্যের বিধায়কের যেখানে নিরাপত্তা বিঘ্নিত, সেখানে প্রশাসনিক ব্যর্থতা নিয়ে চুপ থাকতে পারে না কেন্দ্র।